P6_TA(2007)0071

Sporazum o zračnem prometu med EU in ZDA

Resolucija Evropskega parlamenta z dne 14. marca 2007 o sklenitvi sporazuma o zračnem prometu med Evropsko skupnostjo in njenimi državami članicami na eni strani in Združenimi državami Amerike na drugi

Evropski parlament,

- ob upoštevanju predloga sklepa Sveta in predstavnikov vlad držav članic Evropske unije na sestanku v okviru Sveta o sklenitvi sporazuma o zračnem prometu med Evropsko skupnostjo in njenimi državami članicami na eni strani in Združenimi državami Amerike na drugi (KOM(2006)0169), (osnutek sporazuma iz novembra 2005),

- ob upoštevanju besedila novega osnutka sporazuma, o katerem sta se dogovorili delegaciji EU in ZDA 2. marca 2007 v Bruslju ("osnutek sporazuma z dne 2. marca 2007"),

- ob upoštevanju svoje resolucije z dne 17. januarja 2006 o razvijanju agende za zunanjo letalsko politiko Skupnosti [1],

- ob upoštevanju člena 103(2) svojega Poslovnika,

A. ker je Sodišče Evropskih skupnosti odločilo, da je več dvostranskih letalskih sporazumov med državami članicami in ZDA v nasprotju z načeli prava EU, in ker je sklenitev letalskega sporazum EU-ZDA najboljši način, da se zagotovi popolna skladnost s pravom EU,

B. ker letalska trga EU in ZDA skupaj predstavljata približno 60 % zračnega prometa in ker bi letalski sporazum EU-ZDA koristil uporabnikom na obeh straneh Atlantika in bi lahko postal zgled za nadaljnjo liberalizacijo in približevanje predpisov v svetu,

C. ker je Svet menil, da osnutek sporazuma, dokončno izoblikovan novembra 2005, ne bi zagotovil zadostnega ravnotežja možnosti, razen če bi ZDA ne zagotovile letalskim prevoznikom EU več možnosti dostopa do notranjega trga ZDA prek vlaganj in udeležbe v letalskih družbah ZDA,

D. ker je ministrstvo za promet ZDA v odgovor izdalo obvestilo o predlaganem oblikovanju predpisov, v katerem je ublažilo razlago zakonske zahteve, da so letalski prevozniki ZDA pod dejanskim nadzorom državljanov ZDA, a je decembra 2006 po pregledu velikega števila pripomb javnosti, vključno s tistimi iz ameriškega kongresa, sklenilo obvestilo umakniti,

E. ker je to vodilo v nov krog pogajanj, katerega rezultat je osnutek sporazuma z dne 2. marca 2007,

F. ker je pri tovrstnem sporazumu zlasti pomembna skladnost predpisov, predvsem o varnosti, varovanju, okolju in socialnih pravicah delavcev,

Splošna načela

1. priznava pomen letalskega sporazuma EU-ZDA kot takega pa tudi kot zgleda za prihodnje sporazume;

2. pozdravlja zato osnutek sporazuma z dne 2. marca 2007 kot pomemben korak k integriranemu čezatlantskemu letalskemu trgu, ki bo v korist potrošnikov;

3. namesto faznega pristopa z delnimi sporazumi bi bilo bolje dati prednost sklenitvi enega samega uravnoteženega splošnega sporazuma, ki bi pokrival vse vidike odpiranja trga in približevanja predpisov;

4. pozdravlja zato člen 21 osnutka sporazuma z dne 2. marca 2007, ki vsebuje dnevni red in jasen časovni razpored pogajanj o drugi fazi sporazuma, vključno z določbami, ki pogodbenicam dovoljujejo, da začasno odvzamejo pravice, določene v prvi fazi sporazuma, če v 30 mesecih po začetku pogajanj o drugi fazi sporazuma tak sporazum ni bil dosežen;

5. poziva ministre za promet, naj na zasedanju Sveta 22. in 23. marca 2007 odobrijo osnutek sporazuma z dne 2. marca 2007;

Odpiranje trga

6. poudarja, da mora biti novi letalski sporazum EU in ZDA uravnotežen glede dostopa do trga ter da mora upoštevati tudi vprašanja, kot so kabotaža, pravica do ustanavljanja, lastništvo, dejanski nadzor in državna pomoč;

7. pozdravlja zato med drugim v osnutku sporazuma z dne 2. marca 2007 klavzule o lastništvu, naložbah in nadzoru (Priloga 4) ter o franšizingu in uporabi blagovnih znamk (Priloga 5), kakor tudi odpiranje "Fly America Programme" za prevoznike EU;

8. vendar obžaluje, da ni bil dosežen napredek pri kabotaži ter da imajo prevozniki EU še vedno omejeno možnost za izvajanje učinkovitega nadzora nad letalsko družbo ZDA, kljub razširjenim klavzulam o lastništvu;

9. poudarja, da vladne subvencije letalskim prevoznikom lahko izkrivljajo konkurenco, in poziva obe strani, naj jih čim manj uporabljata, obenem pa odobrava postopke, po katerih se strani obveščata in razpravljata o ukrepih, ki jih katera od njiju sprejme;

Približevanje predpisov

10. ugotavlja, da je v osnutku sporazuma z dne 2. marca 2007 izboljšanje približevanja predpisov le delno obravnavano in v veliki meri prepuščeno skupnemu odboru;

11. ugotavlja tudi, da osnutek sporazuma z dne 2. marca 2007 obravnava približevanje predpisov le v zvezi z določbami o varnosti in varovanju, zelo malo pa v zvezi z okoljskimi in družbenimi vidiki;

Varnost in varovanje

12. 12 pozdravlja sodelovanje med organi EU in ZDA, pristojnimi za varnost na področju letalstva, tako na ravni EU in zvezni ravni ZDA, kakor tudi na ravni držav članic in posamičnih držav;

13. ugotavlja pomen evropske črne liste letalskih prevoznikov, ki ne upoštevajo enotnih predpisov, ter sistema za nadzor letalskih prevoznikov v zvezi s spoštovanjem enotnih predpisov in poziva obe strani, da si glede tega izmenjujeta podatke;

14. ugotavlja pomen varnostnih ukrepov v letalstvu, vendar svari pred pretiranimi ali neusklajenimi ukrepi, ki ne temeljijo na ustreznih ocenah tveganja;

15. poziva Komisijo in ZDA, da pri pogajanjih preverita učinkovitost dodatnih varnostnih ukrepov, veljavnih od leta 2001, ter odstrani prekrivajoče se in šibke člene v varnostni verigi;

16. poudarja, da je treba pri izmenjavi osebnih podatkov potnikov med EU in ZDA spoštovati zasebnost evropskih državljanov in državljanov ZDA v skladu z merili Evropskega parlamenta iz njegovih resolucij z dne 13. marca 2003 [2] in 7. septembra 2006 [3]; glede tega poudarja nujnost oblikovanja standardov o varstvu podatkov in zasebnosti na svetovni ravni;

17. zagovarja pojem "enkratnega varnostnega pregleda", ki predvideva pregled potnikov in prtljage le na začetku potovanja in ne ponovno ob vsakem prestopanju;

Okolje

18. priznava, da ima letalski sektor več negativnih učinkov na okolje, zlasti ker povzroča hrup in tako kot druga prevozna sredstva prispeva k podnebnim spremembam, ter da se bodo ti učinki s povečevanjem letalskega prometa še stopnjevali;

19. ugotavlja, da člen 15 osnutka sporazuma z dne 2. marca 2007 poudarja zlasti možne negativne učinke okoljskih ukrepov in potrebo, da se jih ublaži, ne pa potrebe po okoljskih ukrepih v letalstvu;

20. zato poudarja, da morajo EU in ZDA sprejeti učinkovite ukrepe za zmanjšanje negativnega vpliva letalstva na okolje, brez predhodnega izključevanja katerega koli ureditvenega, finančnega ali drugega instrumenta za dosego tega cilja;

21. pozdravlja predlog Komisije o vključitvi letalstva v evropski sistem trgovanja z emisijami, da se zmanjša vpliv letalskega sektorja na podnebne spremembe; poudarja, da bodo že v zgodnji fazi potrebni pogovori z ZDA o vključitvi čezatlantskega zračnega prometa v evropski sistem trgovanja z emisijami do leta 2012, kar bo omogočilo tudi njegovo vključitev v določanje časovnega razporeda;

22. poziva obe strani, da izmenjata zglede najboljšega ravnanja v zvezi z zmanjševanjem hrupa, ob upoštevanju lokalnih razlik;

23. pozdravlja odstavka 34 in 35 Memoranduma o posvetovanjih, priložena osnutku sporazuma z dne 2. marca 2007, v katerem ZDA in EU soglašata, da bosta sodelovala v okviru Mednarodne organizacije za civilno letalstvo (ICAO) in G8 za zmanjšanje letalskega hrupa in emisij; pozdravlja namero pristojnih organov ZDA in EU, da okrepijo tehnično sodelovanje na področjih znanstvenega raziskovanja podnebja, raziskovanja in tehnološkega razvoja, učinkovitosti porabe goriva in zmanjšanja emisij v zračnem prometu;

Socialna politika

24. poziva vse interesne skupine v EU in ZDA s področja letalstva, da uvedejo stalni dialog o družbenih standardih, katerega cilj bo spodbujanje medsebojnega razumevanja in enakih pogojev, pa tudi ugodnih socialnih standardov;

25. poziva Komisijo, da se zavzame za vključitev sklicevanj k zadevni mednarodni zakonodaji o socialnih pravicah v morebiten sporazum, zlasti delovnih standardov, vsebovanih v temeljnih konvencijah Mednarodne organizacije dela (ILO 1930-1999), smernic OECD za večnacionalna podjetja (1976, dopolnjenih 2000) in Rimske konvencije o pravu, ki se uporabi za pogodbena obligacijska razmerja (1980);

26. vztraja, da za zaposlene, ki so bili najeti in/ali delajo v državah članicah, velja socialna zakonodaja EU, zlasti direktive glede posvetovanja in obveščanja zaposlenih (2002/14/ES, 98/59/ES in 80/987/EGS), Direktiva o razporejanju delovnega časa mobilnih delavcev v civilnem letalstvu (2000/79/ES) in Direktiva o napotitvi delavcev na delo v okviru opravljanja storitev (96/71/ES);

Potek pogajanj

27. poziva Komisijo, naj zagotovi izčrpno obveščanje Evropskega parlamenta in vseh zadevnih interesnih skupin ter posvetovanje z njimi pred in med pogajanji v drugi fazi;

28. pozdravlja zamisel o rednih srečanjih med poslanci Evropskega parlamenta in člani kongresa ZDA, da bi razpravljali o vseh pomembnih vprašanjih v zvezi z letalskim sporazumom med EU in ZDA;

*

**

29. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter kongresu ZDA.

[1] UL C 287 E, 24.11.2006, str. 84.

[2] UL C 61 E, 10.3.2004, str. 381.

[3] UL C 305 E, 14.12.2006, str. 250.

--------------------------------------------------